CELEX: 32019D1904
Language: el
Date: 2019-11-08 00:00:00
Title: Απόφαση (ΕΕ) 2019/1904 του Συμβουλίου της 8ης Νοεμβρίου 2019 με την οποία καλείται η Επιτροπή να υποβάλει μελέτη υπό το πρίσμα της απόφασης του Δικαστηρίου στην υπόθεση C-528/16 σχετικά με το καθεστώς των νέων γονιδιωματικών τεχνικών βάσει του δικαίου της Ένωσης, καθώς και πρόταση, εφόσον κριθεί σκόπιμο βάσει των αποτελεσμάτων της μελέτης

14.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 293/103
               
            
         ΑΠΟΦΑΣΗ (ΕΕ) 2019/1904 ΤΟΥ ΣΥΜΒΟΥΛΙΟΥ
         της 8ης Νοεμβρίου 2019
         με την οποία καλείται η Επιτροπή να υποβάλει μελέτη υπό το πρίσμα της απόφασης του Δικαστηρίου στην υπόθεση C-528/16 σχετικά με το καθεστώς των νέων γονιδιωματικών τεχνικών βάσει του δικαίου της Ένωσης, καθώς και πρόταση, εφόσον κριθεί σκόπιμο βάσει των αποτελεσμάτων της μελέτης
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 241,
         Εκτιμώντας τα ακόλουθα:
         
                     (1)
                  
                  
                     Σύμφωνα με τον ορισμό που περιέχεται στην οδηγία 2001/18/ΕΚ του Ευρωπαϊκού Κοινοβουλίου και του Συμβουλίου (1), «γενετικώς τροποποιημένος οργανισμός (ΓΤΟ)» είναι οργανισμός, εξαιρουμένων των ανθρώπινων όντων, του οποίου το γενετικό υλικό έχει τροποποιηθεί κατά τρόπο που δεν συμβαίνει φυσιολογικά με τη σύζευξη και/ή το φυσιολογικό ανά συνδυασμό. Τον ορισμό αυτόν συμπληρώνουν κατάλογοι τεχνικών οι οποίοι εξειδικεύουν και το πεδίο εφαρμογής της εν λόγω οδηγίας. Ο ορισμός και οι κατάλογοι των τεχνικών καταρτίστηκαν με βάση τις διαθέσιμες και χρησιμοποιούμενες κατά την έκδοση της οδηγίας 2001/18/ΕΚ τεχνικές αναπαραγωγής.
                  
               
                     (2)
                  
                  
                     Έκτοτε έχει σημειωθεί ουσιαστική πρόοδος στην ανάπτυξη νέων τεχνικών αναπαραγωγής, με αποτέλεσμα να υπάρχει αβεβαιότητα ως προς το κατά πόσον αυτές οι νέες τεχνικές αναπαραγωγής εμπίπτουν στον ορισμό του ΓΤΟ και στο πεδίο εφαρμογής της οδηγίας 2001/18/ΕΚ ή όχι και, κατά συνέπεια, κατά πόσον τα παραγόμενα εξ αυτών προϊόντα θα πρέπει να υπόκεινται στις υποχρεώσεις που προβλέπονται στην εν λόγω οδηγία.
                  
               
                     (3)
                  
                  
                     Με την απόφασή του στην υπόθεση C-528/16 (2), το Δικαστήριο, αφού εξέτασε τους γενικούς στόχους της οδηγίας 2001/18/ΕΚ, έκρινε ότι οι νέες τεχνικές μεταλλαξιγένεσης εμπίπτουν στο πεδίο εφαρμογής της εν λόγω οδηγίας και υπόκεινται στις υποχρεώσεις που προβλέπονται από αυτήν.
                  
               
                     (4)
                  
                  
                     Η απόφαση προσέδωσε νομική σαφήνεια ως προς το καθεστώς των νέων τεχνικών μεταλλαξιγένεσης, αλλά έθεσε και πρακτικά ζητήματα τα οποία έχουν συνέπειες για τις αρμόδιες εθνικές αρχές και τη βιομηχανία της Ένωσης, ιδίως στον τομέα βελτίωσης των φυτών, στην έρευνα και αλλού. Τα ζητήματα αυτά αφορούν, μεταξύ άλλων, τον τρόπο διασφάλισης της συμμόρφωσης με την οδηγία 2001/18/ΕΚ όταν δεν είναι δυνατή, με τη χρήση των υφιστάμενων μεθόδων, η διάκριση των προϊόντων που λαμβάνονται μέσω των νέων τεχνικών μεταλλαξιγένεσης από τα προϊόντα που προκύπτουν από φυσική μετάλλαξη, και αφορούν τον τρόπο διασφάλισης, σε αυτήν την περίπτωση, της ίσης μεταχείρισης μεταξύ των εισαγόμενων προϊόντων και των προϊόντων που παράγονται εντός της Ένωσης.
                  
               
                     (5)
                  
                  
                     Το Συμβούλιο θεωρεί αναγκαία μια μελέτη ώστε να αποσαφηνιστεί η κατάσταση, σύμφωνα με τη διοργανική συμφωνία της 13ης Απριλίου 2016 για τη βελτίωση του νομοθετικού έργου (3) και ιδίως την παράγραφο 10 σχετικά με την εφαρμογή των άρθρων 225 και 241 της Συνθήκης για τη λειτουργία της Ευρωπαϊκής Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το Συμβούλιο ζητεί από την Επιτροπή να υποβάλει, μέχρι τις 30 Απριλίου 2021, μελέτη υπό το πρίσμα της απόφασης του Δικαστηρίου στην υπόθεση C-528/16 σχετικά με το καθεστώς των νέων γονιδιωματικών τεχνικών βάσει του δικαίου της Ένωσης.
         
         
            Άρθρο 2
            
               1.   Το Συμβούλιο καλεί την Επιτροπή να υποβάλει πρόταση, εφόσον κριθεί σκόπιμο βάσει των αποτελεσμάτων της μελέτης, ή διαφορετικά να ενημερώσει το Συμβούλιο σχετικά με άλλα αναγκαία επακολουθητικά μέτρα της μελέτης.
            
            
               2.   Σύμφωνα με τη συνήθη πρακτική, το Συμβούλιο ζητεί από την Επιτροπή να διασφαλίσει ότι η πρόταση συνοδεύεται από εκτίμηση επιπτώσεων.
            
         
         
            Άρθρο 3
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 8 Νοεμβρίου 2019.
            
               
                  Για το Συμβούλιο
               
               
                  Η Πρόεδρος
               
               L. ANDERSSON
            
         
         
            (1)  Οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/ΕΟΚ του Συμβουλίου (ΕΕ L 106 της 17.4.2001, σ. 1).
         
            (2)  Απόφαση του Δικαστηρίου της 25ης Ιουλίου 2018, Confédération paysanne κ.λπ. κατά Premier ministre και Ministre de l’agriculture, de l’agroalimentaire et de la forêt, C-528/16, ECLI:EU:C:2018:583.
         
            (3)  ΕΕ L 123 της 12.5.2016, σ. 1.